ZRUŠENÉ všeobecne záväzným nariadením č. 2/2006.

Všeobecne záväzné nariadenie
hlavného mesta Slovenskej republiky Bratislavy
č. 14/2004
zo 16. decembra 2004
o dani za užívanie verejného priestranstva
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona Slovenskej národnej rady č. 130/1991 Zb. a § 36 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady ustanovuje:

§ 1
Predmet úpravy
Toto všeobecne záväzné nariadenie (ďalej len „nariadenie“) ustanovuje daň za užívanie verejného priestranstva (ďalej len „daň“), miesta, ktoré sú verejným priestranstvom, osobitné užívanie verejného priestranstva, určuje správu a sadzbu dane, vznik a zánik daňovej povinnosti, vyrubovanie, spôsoby platenia a oslobodenie od dane na území hlavného mesta Slovenskej republiky Bratislavy (ďalej len „hlavné mesto“).

§ 2
Predmet dane
(1) Predmetom dane je osobitné užívanie verejného priestranstva podľa tohto nariadenia. 
(2) Verejným priestranstvom sú všetky verejne prístupné pozemky vo vlastníctve hlavného mesta, miestne komunikácie, ktorými sú všeobecne prístupné a užívané ulice, parkoviská vo vlastníctve hlavného mesta a verejné priestranstvá, ktoré slúžia miestnej doprave a sú zaradené do siete miestnych komunikácií ako miestne komunikácie I. a II. triedy, prejazdné úseky ciest I. až III. triedy a chodníky pri týchto úsekoch.
(3) Osobitným užívaním verejného priestranstva sa rozumie 
a)	umiestnenie zariadenia slúžiaceho na poskytovanie služieb, 
b)	umiestnenie predajného zariadenia, 
c)	umiestnenie zariadenia cirkusu, 
d)	umiestnenie zariadenia lunaparku a iných atrakcií,
e)	umiestnenie skládky,
f)	umiestnenie zariadení informačných, reklamných a propagačných, 
g)	umiestnenie stavebných zariadení na výstavbu, stavebné a rekonštrukčné práce stavieb, umiestnenie kontajnera na stavebný odpad a nepodchodného lešenia,
h)	umiestnenie stavebných zariadení pre stavebné a rekonštrukčné práce inžinierskych sietí,
i)	užívanie verejného priestranstva pre realizáciu stavieb podzemných vedení všetkých druhov a vykonávanie ich opráv a údržby,
j)	umiestnenie podchodného lešenia mimo zariadenia staveniska,
k)	usporiadanie kultúrnych, športových, propagačných a prezentačných podujatí. 
(4) Osobitným užívaním verejného priestranstva sa rozumie podľa tohto nariadenia aj trvalé parkovanie vozidla mimo stráženého parkoviska na vyhradenom priestore z verejného priestranstva ako parkoviska pre určité vozidlo. Takéto vyhradené parkovisko je určené zvislou dopravnou značkou D12 1) a dodatkovou tabuľkou s určením počtu miest, prípadne určeným časom a vodorovnou dopravnou značkou V 10d.1) 
(5) Trvalým parkovaním je vyhradené parkovanie vozidiel
a)	právnických osôb, fyzických osôb a fyzických osôb s oprávnením na podnikanie,
b)	taxislužby,
c)	s osobitným označením,2) ktoré sa môže používať na vozidle prepravujúcom ťažko zdravotne alebo ťažko pohybovo postihnutú osobu odkázanú na individuálnu prepravu a na vozidle vedenom sluchovo postihnutou osobou; oprávnenie na používanie osobitného označenia na vozidle sa preukazuje preukazom osobitného označenia vozidla vydaného krajským úradom príslušným podľa miesta trvalého pobytu takejto osoby alebo iného oprávneného orgánu v zahraničí.

§ 3
Daňovník
Daňovníkom je právnická osoba, fyzická osoba alebo fyzická osoba s oprávnením na podnikanie, ktorá verejné priestranstvo užíva. 

§ 4
Základ dane
Základom dane za užívanie verejného priestranstva je výmera osobitne užívaného verejného priestranstva v m2.

§ 5
Sadzba dane
(1) Sadzba dane za osobitné užívanie verejného priestranstva za 1 m2 a deň je
a)	30 Sk za umiestnenie zariadenia slúžiaceho na poskytovanie služieb vrátane vonkajšieho sedenia okrem zariadení slúžiacich na poskytovanie služieb vonkajšieho sedenia uvedených v písmene b),
b)	50 Sk za umiestnenie zariadenia slúžiaceho na poskytovanie služieb vonkajšieho sedenia na území mestskej časti Bratislava Staré Mesto,
c)	20 Sk za umiestnenie predajného zariadenia okrem predajných zariadení s drobnými umelecko-remeselnými výrobkami,
d)	10 Sk za umiestnenie predajného zariadenia s drobnými umelecko-remeselnými výrobkami,
e)	100 Sk za umiestnenie zariadenia cirkusu, lunaparku a iných atrakcií,
f)	200 Sk za umiestnenie skládky,
g)	50 Sk za umiestnenie zariadení informačných, reklamných a propagačných,
h)	50 Sk za umiestnenie stavebných zariadení na výstavbu, stavebné a rekonštrukčné práce stavieb a umiestnenie kontajnera na stavebný odpad a nepodchodného lešenia,
i)	20 Sk za umiestnenie stavebných zariadení pre stavebné a rekonštrukčné práce inžinierskych sietí,
j)	20 Sk za užívanie verejného priestranstva pre realizáciu stavieb podzemných vedení všetkých druhov a vykonávanie ich opráv a údržby,
k)	100 Sk za umiestnenie podchodného lešenia mimo zariadenia staveniska,
l)	10 Sk za usporiadanie kultúrnych a športových podujatí okrem kultúrnych a športových podujatí uvedených v písmene m),
m)	50 Sk za usporiadanie kultúrnych a športových podujatí na Hlavnom námestí, Námestí SNP, Hodžovom námestí a Kamennom námestí,
n)	20 Sk za usporiadanie propagačných a prezentačných podujatí okrem propagačných a prezentačných podujatí uvedených v písmene o),
o)	100 Sk za usporiadanie propagačných a prezentačných podujatí na Hlavnom námestí, Námestí SNP, Hodžovom námestí a Kamennom námestí.
(2) Sadzba dane za trvalé parkovanie pre vozidlá právnických osôb, fyzických osôb a fyzických osôb oprávnených na podnikanie za 1 m2 a deň je v mestskej časti 

a)	Staré Mesto	10 Sk,	
b)	Nové Mesto, Ružinov, Petržalka, Karlova Ves	6 Sk,	
c)	Dúbravka, Rača, Podunajské Biskupice, Vrakuňa	3 Sk,	
d)	Devínska Nová Ves, Lamač, Devín	2 Sk,	
e)	Záhorská Bystrica, Vajnory, Jarovce, Rusovce, Čunovo	1 Sk.	
(3) Sadzba dane za trvalé parkovanie vozidiel taxislužby na vyhradených miestach za 1 m2 a deň je v mestskej časti

a)	Staré Mesto	12 Sk,	
b)	Nové Mesto, Ružinov, Petržalka, Karlova Ves	7 Sk,	
c)	Dúbravka, Rača, Podunajské Biskupice, Vrakuňa	4 Sk,	
d)	Devínska Nová Ves, Lamač, Devín	3 Sk,	
e)	Záhorská Bystrica, Vajnory, Jarovce, Rusovce, Čunovo	2 Sk.	
(4) Sadzba dane za trvalé parkovanie pre vozidlá s osobitným označením2) za 1 m2 a deň je 1 Sk.

§ 6
Vznik a zánik daňovej povinnosti 
(1) Daňová povinnosť vzniká začatím užívania verejného priestranstva a zaniká ukončením užívania verejného priestranstva v rozsahu uvedenom v osobitne vydanom súhlase alebo podľa rozhodnutia o jeho povolení vydanom hlavným mestom.
(2) Daňovník je povinný deň vzniku daňovej povinnosti písomne oznámiť správcovi dane na oznámení, ktoré tvorí prílohu č. 1 tohto nariadenia, najneskôr do 5 dní odo dňa vzniku daňovej povinnosti.

§ 7 
Správa, vyrubovanie a platenie dane
(1) Správu dane vykonáva hlavné mesto.
(2) Správca dane vyrubuje daň platobným výmerom, ktorý je splatný do 15 dní odo dňa doručenia platobného výmeru.
(3) Daň vyrubenú platobným výmerom je daňovník povinný zaplatiť správcovi dane bezhotovostným prevodom na účet správcu dane, poštovým peňažným poukazom na príslušný účet správcu dane alebo uhradiť v hotovosti do pokladne správcu dane.

§ 8
Oslobodenie od dane
Od dane je oslobodené užívanie verejného priestranstva pre akcie zabezpečované hlavným mestom a mestskými časťami.

§ 9
Záverečné ustanovenie
V konaní vo veciach dane sa postupuje podľa osobitných predpisov.3)

§ 10
Zrušovacie ustanovenia
Zrušujú sa:
1.	všeobecne záväzné nariadenie hlavného mesta Slovenskej republiky Bratislavy č. 7/1997 o miestnom poplatku za užívanie verejného priestranstva celomestského významu vyhradeného ako parkovacie miesta vozidiel taxislužby v znení všeobecne záväzného nariadenia hlavného mesta Slovenskej republiky Bratislavy č. 3/1999,
2.	všeobecne záväzné nariadenie hlavného mesta Slovenskej republiky Bratislavy č. 5/1999 o zriaďovaní a užívaní stanovíšť taxislužby na území hlavného mesta Slovenskej republiky Bratislavy.

§ 11
Účinnosť
Toto nariadenie nadobúda účinnosť 1. januára 2005.

Ing. Andrej Ďurkovský
primátor